Damaskiôsy

I Damaskiôsy Diadôkôsy dia filôzôfa neôplatônisiana, teraka tany Damaskôsy tamin' ny taona 458 tal. J.K. ary maty tamkn' ny taona 533 tal. J.K., mety tao Siria. Mpianatr' i Isidôrôsy avy any Gaza sy i Marinôsy avy any Neapôlisy, mpampianatra an' i Simplikiôsy avy any Kilikia sy Ôlimpiôdôrôsy zandriny, anisan' ny mpiaro farany ny paganisma tamin' ny faramparan' ny Andro Taloha izy. Ny anarany dia manondro ny fiaviany: ny tanàn' i Damaskôsy, tsy fantatra na anarana nahaterahany na anaram-bosotra nomena azy rehefa lehibe izany. Izy no diadôka farany (διάδοχος, mpandimby [an' i Platôna]) na skôlarka (rektora) tao amin' ny Akademian' i Atena, naorin' i Platôna tamin' ny taona 387 tal. J.K., na ny sekoly neôplatônika any Atena, naorin' i Plotarkôsy avy any Atena manodidina ny taona 400, izay namiratra noho ny asan' i Prôklôsy tamin' ny taona 438 tal. J.K. Nakatona ilay sekoly filôzôfika tao Atena noho ny baikon' i Jostiniano I tamin' ny taona 529 tal. J.K. I Δαμάσκιος / Damaskios no anarany amin' ny teny grika fa Damascius kosa amin' ny teny latina.